b'\n_START_ARTICLE_\nAntena 3\n_START_SECTION_\nAudien\xc8\x9b\xc4\x83\n_START_PARAGRAPH_\nPostul are una dintre cele mai bune audien\xc8\x9be dintre televiziunile de \xc8\x99tiri din Rom\xc3\xa2nia. Un bun exemplu este faptul c\xc4\x83 \xc3\xaen perioada alegerilor din 2012, mai exact pe 10 decembrie \xc3\xaen cadrul emisiunii Sinteza Zilei prezentat\xc4\x83 de Mihai G\xc3\xa2dea, postul de \xc8\x99tiri s-a bucurat de o audien\xc8\x9b\xc4\x83 de 807.000 oameni.  \xc3\x8en cadrul emisiunii, G\xc3\xa2dea i-a avut ca invita\xc8\x9bi pe Ponta, Antonescu dar \xc8\x99i pe Daniel Constantin.  _NEWLINE_Antena 3 con\xc8\x9bine \xc3\xaen programul s\xc4\x83u diverse emisiuni asociate ni\xc8\x99ei sale. \xc3\x8entr-un articol din Mediafax se face referire la faptul c\xc4\x83 una dintre emisiunile acestui post, \xc8\x99i anume \xc3\x8en Gura Presei prezentat\xc4\x83 de Mircea Badea este una dintre cele mai c\xc4\x83utate emisiuni pe motorul de c\xc4\x83utare Google.\n_START_SECTION_\nProfilul telespectatorilor\n_START_PARAGRAPH_\nConform unei analize Forbes, circa 49% din audien\xc8\x9ba \xc3\xaen prime time a Antenei 3 este format\xc4\x83 din persoane cu v\xc3\xa2rste de peste 65 de ani. Grupa de v\xc3\xa2rst\xc4\x83 55\xe2\x80\x9364 de ani de\xc8\x9bine o cot\xc4\x83 de 32,9% din audien\xc8\x9ba na\xc8\x9bional\xc4\x83 a canalului, cea mai mare de pe segmentul televiziunilor de \xc8\x99tiri. Cumulat, circa 93,1% din publicul Antenei 3 are v\xc3\xa2rste de peste 45 de ani. Publicul t\xc3\xa2n\xc4\x83r are cote procentuale reduse. Grupa de v\xc3\xa2rst\xc4\x83 18\xe2\x80\x9324 de ani este prezent\xc4\x83 \xc3\xaen propor\xc8\x9bie de 1,1%. De asemenea, grupa de v\xc3\xa2rst\xc4\x83 25\xe2\x80\x9334 de ani de\xc8\x9bine o pondere de doar 0,9%, cea mai mic\xc4\x83 de pe ni\xc8\x99a \xc8\x99tirilor._NEWLINE_Aproape o treime (29,4%) din audien\xc8\x9ba \xc3\xaen prime time a canalului Antena 3 este format\xc4\x83 din telespectatori cu studii superioare. Targetul cu studii primare este \xc3\xaen propor\xc8\x9bie de 17,7%, iar cel cu studii medii are o cot\xc4\x83 de 52,3%._NEWLINE_Publicul feminin este mai numeros dec\xc3\xa2t cel masculin: 54,4%, respectiv 45,6%. Astfel, Antena 3 este televiziunea cu cel mai numeros public feminin de pe ni\xc8\x99a \xc8\x99tirilor TV.\n_START_SECTION_\nCritici\n_START_PARAGRAPH_\nDe-a lungul existen\xc8\x9bei sale, Antena 3 a fost criticat\xc4\x83 \xc8\x99i amendat\xc4\x83 pentru dezinformare, manipulare \xc8\x99i partizanat \xc3\xaen leg\xc4\x83tur\xc4\x83 cu politica Rom\xc3\xa2niei. \xc3\x8entr-un articol din decembrie 2018, organiza\xc8\x9bia \xe2\x80\x9eReporteri f\xc4\x83r\xc4\x83 frontiere\xe2\x80\x9d opina c\xc4\x83 postul Antena 3 este folosit ca instrument de propagand\xc4\x83 mediatic\xc4\x83.'